Aase D. Madsen (DF), 2003-10-23:
Det bliver lidt af en gentagelse.
Jeg vil gentage, at vi er meget tilfredse i Dansk Folkeparti med, at regeringen har levet op til det mandat, som et enigt Folketing gav økonomi- og erhvervsministeren til på en samfundsøkonomisk hensigtsmæssig og afbalanceret måde at sikre staten et større provenu for udnyttelsen af olie- og gasreservene i Nordsøen under forudsætning af, at der samtidig skulle ske en drøftelse af en forlængelse af de koncessioner, der udløber i 2012.
Nu foreligger der så en aftale mellem A.P. Møller - Mærsk og regeringen, som Folketinget skal tage stilling til i form af dette beslutningsforslag.
At regeringen har besluttet sig til at forelægge aftalen for Folketinget på denne måde, er jeg meget glad for.
En så samfundsøkonomisk vidtrækkende og kompliceret aftale skal efter Dansk Folkepartis mening ikke afgøres bag de lukkede døre i Det Energipolitiske Udvalg.
Dette indebærer, at vi nu får en åben debat, og at der bliver rig mulighed for i løbet af udvalgsarbejdet at stille de mange opklarende spørgsmål, der helt naturligt vil dukke op i forbindelse med en aftale, der i både økonomisk og juridisk henseende er meget kompliceret.
Vi ved, at der ikke er noget, der er så vanskeligt som at spå om olie- og gasreserverne i Nordsøen og dermed indtægterne fra Nordsøen, idet disse kan variere fra en mild økonomisk indtægtsbrise til en storm af lave priser på olie og et kursfald for den amerikanske dollar.
Dansk Folkeparti er tilfreds med, at vi i aftalen har et indbygget incitament for A.P. Møller - Mærsk til at levere det største overskud, og at dette automatisk smitter af på statens indtægter i forbindelse med en overskudsdelingsmodel, den model, der ligger i aftalen.
Jeg vil beklage, at jeg i den debat, vi havde før, kom lidt i klemme med nogle forskellige tal med hensyn til overskudsmodellen.
Jeg fik vist sagt 80 og 40 pct. og det er selvfølgelig forkert; det skulle være 80 og 20 pct.
Der er nu mulighed for også efter 2012 at efterforske og planlægge at udbygge felterne med det teknisk avancerede udstyr, som er helt nødvendigt for en optimal ressourceudnyttelse af de svindende reserver i Nordsøen.
Dette vil være af stor samfundsøkonomisk værdi
fremover.
Som sagt forestår der nu et intenst udvalgsarbejde, og i forbindelse hermed skal vi naturligvis se på udformningen af kompensationsbestemmelserne.
Udmøntningen vil være forbundet med det højere juridiske skoleridt, og vi skal naturligvis i den forbindelse sikre os, at Folketingets beskatningsret ikke anfægtes, og at udformningen af kompensationsbestemmelserne i det hele taget foregår på en sådan måde, at både staten og A.P. Møller fremover kan være sikre på, at den ikke kan anfægtes.
Vi skal som politiske beslutningstagere være sikre på, at vi er godt klædt på til at tage ansvaret for denne aftale, som rækker mange år ud i fremtiden. Så vil jeg lige sige lidt om DONG.
Dansk Folkeparti står fuldt ud fast på sit krav om, at DONG eller dele af DONG skal sælges i den nuværende regerings tid.
Derfor er jeg meget tilfreds med, at finansminister Thor Pedersen nu har taget de indledende skridt til, at det uacceptable forhold, at Folketinget er holdt i total uvidenhed på dette område, er slut.
Dansk Folkeparti mener, at det er helt i tråd med den udmelding, som finansministeren er kommet med, og at spørgsmålet om DONG's fremtid og den statslige ejerandel på 20 pct. efter 2004 skal afklares.
Dansk Folkeparti ønsker ikke et hovsasalg af DONG, men vi mener, at der nu er gang i en seriøs oplysningsfase, som vi i Dansk Folkeparti mener senest skal være afsluttet i april måned 2004, hvor vi gerne vil se resultaterne af det arbejde, som hr. Thor Pedersen har sat i gang.
Men Dansk Folkeparti vil alligevel prøve at få afklaret
nogle spørgsmål i forbindelse med dette beslutningsforslag, nemlig hvad vi skal gøre med de 20 pct.'s ejerandel, som indgår i lovforslaget, som staten skal have efter 2012.
Det skal naturligvis ses på baggrund af, at et enigt Folketing og hermed også SF den 20. februar 2003 gav tilslutning til Venstres, De Konservatives og Dansk Folkepartis forslag til vedtagelse, der netop forudsatte, at eneretsbevillingen efter 2012 indgik i drøftelserne med henblik på en mulig forlængelse af koncessionen.
Nu vil SF altså løfte en forlængelse ud af det forhandlingsmandat, vi gav ministeren.
Denne forlængelse er et vigtigt led i regeringens aftale med A.P. Møller - Mærsk, som vi tager stilling til i forbindelse med regeringens beslutningsforslag.